1. Üldine taust – ELi maksupoliitika üleminekuaegadel

Enneolematu COVID-19 kriis on tõsiselt häirinud majandust nii ELis kui ka mujal maailmas. EL, selle institutsioonid, liikmesriigid, ettevõtjad ja kodanikud seisavad silmitsi tohutu kriisiga sellel murrangulisel ajal, mida kujundavad kliima- ja keskkonnaprobleemid, digipööre, kasvav ebavõrdsus ja geopoliitilised muutused.

Komisjoni eesmärk on juhtida üleminekut keskkonnahoidlikumale ja digitaalsemale maailmale, mis on kooskõlas meie sotsiaalse turumajanduse põhimõtetega. Nende eesmärkide saavutamisel on kesksel kohal õiglane, tõhus ja jätkusuutlik maksustamine: ELi maksupoliitika peab tagama, et kõik – alates üksikisikutest ja lõpetades ettevõtetega – maksavad oma õiglase osa. Samas tuleb ELi maksupoliitika kujundada nii, et nii ettevõtted kui ka kodanikud saaksid maksimaalset kasu ühtsest turust, töötaksid ja investeeriksid piiriüleselt, tegeleksid innovatsiooniga ja looksid töökohti. Samal ajal tuleb luua ka õiged stiimulid kestlikuks ja kliimasõbralikuks käitumiseks, sealhulgas kestlikeks investeeringuteks, ning tagada, et järgitakse „saastaja maksab“ põhimõtet.

Õiglane ja tõhus maksustamine muutub järgnevatel kuudel ja aastatel veelgi olulisemaks, kuna EL ja rahvusvaheline kogukond püüavad taastuda COVID-19 kriisi tagajärgedest. Nagu rõhutati komisjoni teatises „Euroopa võimalus: parandame vead ja teeme ettevalmistusi järgmise põlvkonna jaoks“, tõhustab komisjon võitlust maksupettuste ja muude ebaausate tavade vastu, tagamaks, et majanduse taastamise keskmes on solidaarsus ja õiglus. See aitab liikmesriikidel saada maksutulu, mida on vaja praegusest kriisist tingitud suurte probleemide lahendamiseks. Käesoleva teatisega täidetakse see kohustus ning esitatakse „Õiglase ja lihtsa maksustamise tegevuskava, millega toetatakse majanduse taastamise strateegiat“, mis sisaldab 25 meedet. Selle eesmärk on tegeleda kahe praegusest kriisist tuleneva probleemiga: toetada majanduse kiiret ja kestlikku taastamist ning tagada piisav riigitulu ELis. Tegevuskavas

·kirjeldatakse meetmeid, mille eesmärk on vähendada ühtsel turul ettevõtjate ees seisvaid maksutõkkeid. Maksude lihtsustamine parandab ettevõtluskeskkonda, suurendab ettevõtjate konkurentsivõimet ja aitab kaasa majanduskasvule;

·tehakse teatavaks mitu algatust, mis aitavad liikmesriikidel tagada kehtivate maksueeskirjade täitmist ja parandada maksukuulekust. Peame tagama, et liikmesriigid kindlustavad omale maksutulu, mida on vaja selleks, et rahastada reageerimist praegusest kriisist tulenevatele peamistele probleemidele, ilma et see tekitaks liigset koormust neile, keda kriis on juba niigi halvasti mõjutanud. Võitlus maksupettuse, maksustamise vältimise ja maksudest kõrvalehoidmise vastu on selles osas jätkuvalt väga oluline. Samuti peaks see aitama liikmesriikidel koguda õiglasemalt, paremini kohandatult, tulemuslikult ja tõhusalt tulu nii liikmesriikide kui ka ELi eelarve jaoks.

See tegevuskava on üks peamisi elemente järgmisteks aastateks ettenähtud ELi terviklikus ja kaugeleulatuvas maksualases tegevuskavas, mis hõlmab ka järgmisi olulisi algatusi.

·Hästi kavandatud maksusüsteemil on rohepöörde toetamisel oluline roll. Maksustamine kui poliitikavahend aitab saavutada kliimaneutraalsuse eesmärki 2050. aastaks ja teisi Euroopa rohelise kokkuleppe keskkonnaeesmärke. Samuti toob see avaliku sektori eelarvetesse täiendavaid maksutulusid, et toetada rohepöörde jaoks vajalikke arukaid investeeringuid. Keskkonnamaksud aitavad anda tootjatele, kasutajatele ja tarbijatele õigeid hinnasignaale ja stiimuleid, et soodustada vähem saastavat tarbimist ja aidata saavutada kestlik majanduskasv. Samuti võivad need pakkuda võimalusi maksude vähendamiseks teistes valdkondades, näiteks tööjõu puhul, ning kui on tagatud tulu säilimine asjakohase sotsiaalkaitse pakkumiseks, võib neist olla kasu nii keskkonna- kui ka tööhõiveküsimuste käsitlemisel.

·Äriühingu tulumaksu süsteemi põhjalik reform, et sobitada see süsteem tänapäevase ja üha digiteerituma majandusega, on nüüd veelgi olulisem, et toetada majanduskasvu ja teenida vajalikku tulu õiglasel viisil, viies maksustamisõigused vastavusse majandusliku väärtuse loomisega ja kehtestades ettevõtete kasumi tegeliku minimaalse maksumäära. Komisjon toetab aktiivselt OECD ja G20 juhitud üleilmseid arutelusid ja on valmis tegutsema, kui rahvusvahelist kokkulepet ei saavutata. Enne aasta lõppu visandab komisjon üleilmsete arutelude järelmeetmena 21. sajandi äriühingute maksustamise tegevuskavas järgmised sammud.

·Üleilmne võitlus maksudest kõrvalehoidmise ja maksustamise vältimise vastu nõuab otsustavaid meetmeid. Covid-19 puhangu tõttu on liikmesriikide ja liidu tasandil võetud enneolematuid meetmeid, et toetada liikmesriikide majandust ja hõlbustada selle taastamist. See hõlmab riigi sekkumist, et tagada likviidsus ja rahastamisvõimalused ettevõtjatele, kellest märkimisväärse osa suhtes on kohaldatud liidu riigiabi eeskirju. Maksualast koostööd mittetegevate jurisdiktsioonide ELi loetelu on koostatud selleks, et käsitleda ohte ELi liikmesriikide maksubaasidele. Seda arvesse võttes esitab komisjon soovituse, et liikmesriigid seaksid oma rahalise toetuse andmise liidu ettevõtjatele sõltuvusse sellest, et ELi loetellu kantud ettevõtjate ja jurisdiktsioonide vahel puuduksid seosed.

·ELi õiglase maksustamise tegevuskava täielikuks elluviimiseks tuleb kasutada kõiki olemasolevaid poliitilisi hoobasid. Sellega seoses uurib komisjon, kuidas täielikult ära kasutada Euroopa Liidu toimimise lepingu (ELi toimimise leping) sätteid (sh artiklit 116), mis võimaldavad võtta maksustamist käsitlevaid ettepanekuid vastu seadusandliku tavamenetluse teel.

Lisaks nendele maksualastele juhtalgatustele annab ELi maksupoliitika jätkuvalt panuse komisjoni laiemasse tegevuskavva. Näiteks algatatakse tubakamaksu direktiivi ja alkoholiaktsiisi direktiivide ning horisontaalses aktsiisidirektiivis sisalduva üksikisikute piiriülese kauba soetamise sätte läbivaatamine, et aidata paremini kaasa rahvatervise eesmärkide saavutamisele ja vältida maksupettusi. Samuti jätkab komisjon oma õiglase, lihtsa ja jätkusuutliku maksustamise tegevuskava elluviimist Euroopa poolaasta raames, kaasates maksustamise kui vahendi, mille abil kujundada terviklik tegevuskava sotsiaalselt õiglaseks rohepöördeks, sealhulgas rohelise eelarvestamise edendamise abil. Lisaks toetab komisjon jätkuvalt õiglase ja lihtsa maksustamise tegevuskava rakendamist, kasutades selleks oma tehnilise toe programme.